দুই দশক পর একসঙ্গে পর্দায় ঋতুপর্ণা ও মমতা শঙ্কর

কলকাতা:শেষবার তাঁদের একসঙ্গে পাওয়া গিয়েছিল ঋতুপর্ণ ঘোষের ‘উৎসব’ ছবিতে। তার দুই দশকেরও বেশি সময় পর তাদের ফের একসঙ্গে স্ক্রিন শেয়ার করতে দেখা যাবে। কথা হচ্ছে মমতা শঙ্কর (Mamata Shankar) এবং ঋতুপর্ণা সেনগুপ্ত (Rituparna Sengupta) প্রসঙ্গে। অনুপ দাসের আগামী সিনেমায় একসঙ্গে দেখা যাবে এই দুই তারকাকে।

বহু বছর কেটে গিয়েছে আর একসঙ্গে ছবি করা হয় না। অবশেষে সেই সুযোগ করে দিলেন অনুপ দাস। অনুপের নতুন ছবি ‘রেখা’ সিনেমায় একসঙ্গে দেখা যাবে মমতা শঙ্কর এবং ঋতুপর্ণা সেনগুপ্তকে। জানা গেল মমতা শঙ্কর রয়েছেন ‘রেখা’-র চরিত্রে অর্থাৎ তিনি নামভূমিকায়। ছবিতে প্রবীণ অভিনেত্রীর বাড়িতে পরিচারিকার চরিত্রে দেখা যাবে ঋতুপর্ণাকে। একাকী ‘রেখা’-র দেখভালের দায়িত্ব ঋতুপর্ণার ওপর। বোঝাই যাচ্ছে সামাজিক বার্তা রয়েছে এবং এই সময়ের প্রতিফলন থাকবে অনুপ দাসের এই ছবিতে। একটি বাড়িতে দুই ভিন্ন প্রজন্মের ২ নারীর রসায়ন ফুটে উঠবে এই সিনেমার মধ্যে।

আরও পড়ুন: প্রয়াত বর্ষীয়ান অভিনেতা সতীশ শাহ

এই ছবিতে অভিনয় করবেন সায়ন মুন্সি, যিনি চলতি বছরেই ‘ডিয়ার মা’ ছবিতে অভিনয় করে তাক লাগিয়ে দিয়েছেন।‘বুলি’র চরিত্রে ঋতুপর্ণাকে দেখাচ্ছে সুন্দর। সেটে তাঁর আর মমতা শঙ্করের রসায়ন চমৎকার। এই সিনেমায় রয়েছে আরও একটি চমক। ছবিতে অভিনয় করতে দেখা যাবে রিয়া সেনকে।

অন্য খবর দেখুন